РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/217-19

17. септембар 2019. године

Б е о г р а д

З А П И С Н И К

46. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 16. СЕПТЕМБРА 2019. ГОДИНЕ

Седница је почела у 11,10 часова.

Седници је председавао Маријан Ристичевић, председник Одбора.

Седници су присуствовали чланови Одбора: Јасмина Обрадовић, Верољуб Матић, Тијана Давидовац, Жарко Богатиновић, Милија Милетић, Александра Јевтић, Радован Јанчић, Младен Лукић, Арпад Фремонд, Марјана Мараш, Нада Лазић, проф. др Миладин Шеварлић и Владимир Ђурић.

Седници нису присуствовали чланови Одбора: Мирослав Алексић, Горан Јешић и Милорад Мирчић.

Седници су присуствовали представници Министарства пољопривреде, шумарства и водопривреде: Велимир Станојевић, државни секретар, Биљана Петровић, директор Управе за аграрна плаћања, Бојан Живковић помоћник директора Управе за аграрна плаћања, Бобан Ђурић, начелник Одељења за здравље животиња, Управa за ветерину и Мирко Новаковић самостални саветник.

Одбор је већином гласова ( 12 за, 2 није гласало ) усвојио следећи

Д н е в н и р е д

1. Актуелна ситуација у пољопривреди;
2. Информација о припремама за јавно слушање.

Прва тачка дневног реда – Актуелна ситуација у пољопривреди;

Државни секретар Велимир Станојевић рекао је да треба разговарати о актуелним темама као што су процена рода соје, сунцокрета и кукуруза за ову годину, сетви пшенице, аграрним плаћањима, као и о ситуацији у ветерини у области свињарства.

Маријан Ристичевић је предложио да се из буџетске резерве финансирају општине које предлажу пројекте из области пољопривреде, шумарства и водопривреде. Такође, потребно је што више користити обновљиве изворе енергије, односно биомасу за производњу струје. Потребно је мењати и Закон о експропријацији који би дозволио да се утврди јавни интерес за експропријацију система за наводњавање. Подсетио је да треба решити проблем дуговања за ПИО и здравствено осигурање пољопривредника.

Бобан Ђурић је изнео податке везано за ситуацију око афричке куге свиња. Прошле недеље је утврђен нови случај афричке куге свиња у Српском Итебеју (Житиште), при чему је вирус дошао преко дивљих свиња које циркулишу преко границе са Румунијом. Зараза је још у почетку, добро се одреаговало и нема нових жаришта. Такође, поздравио је иницијативу да се формира одређено тело у оквиру Владе, слично ономе када смо имали болест квргаве коже, које би кординирало свим активностима што се тиче ове болести. По његовим речима, данас је почело са спровођењем плана надзора који ће трајати два месеца, најкасније до 1. децембра. Суштина је да се интензивним активним надзором и узорковањем могућих сумњивих или угинулих животиња открије вирус. Вирус још није утврђен у популацији дивљих свиња.

У дискусији су учествовали народни посланици: Маријан Ристичевић, Милија Милетић, Александра Јевтић, Владимир Ђурић и проф. др Миладин Шеварлић.

Након расправе о првој тачки дневног реда, Одбор је већином гласова (10 за, 3 није гласало) донео следећи

З а к љ у ч а к

I

Одбор препоручује Министарству и надлежним органима да предузму максимално појачане мере у сузбијању заразних болести и појачану бригу о здрављу животиња.

II

Одбор препоручује Управи за аграрна плаћања да посвети максималну пажњу исплатама подстицаја у пољопривреди.

III

Одбор препоручује Влади, Министарству и надлежним органима да се обезбеде финансијска средства за интервентни откуп пољопривредних производа и куповину минералних ђубрива предвиђених за размену.

Друга тачка дневног реда - Информација о припремама за јавно слушање

Председник Одбора Маријан Ристичевић је пренео члановима Одбора кратку информацију о припремама за јавно слушање. Активности у вези јавног слушања се одвијају према плану. Позвани су представници надлежних институција, ЈВП „Србијаводе“, ЈВП „Воде Војводине“, преосталих научних институција, локалних самоуправа, Стална конференција градова и општина, невладин сектор, Сектор за ванредне ситуације и појединци стручни за област вода. Уводне презентације даће представници Министарства пољопривреде, шумарства и водопривреде - Републичка дирекција за воде и представници Агенције за заштиту животне средине.

Одбор је већином гласова (9 за, 2 није гласало) донео следећи

З а к љ у ч а к

Позивају се чланови Одбора да предложе да се позову појединци и институције за које сматрају да је важно и корисно да присуствују јавном слушању.

Пошто других питања и предлога није било, седница је закључена у 12,50 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Бранка Златовић Маријан Ристичевић